정조 12년
戊申五月初五日卯時上御誠正閣大臣備局堂上引見入侍藥房提調醫官同爲入侍時左議政李性源右議政蔡濟恭行副司直金華鎭兵曹判書鄭好仁禮曹判書李𡊠行副司直李柱國刑曹參判洪秀輔開城留守洪秉纘行副司直徐有大金持默校理宋翼孝兼都承旨沈豐之左副承旨曺允大假注書李貞運事變假注書李錫心記事官李相璜金祖淳首醫徐命偉以次進伏訖性源曰數日日氣漸有炎意此時聖體若何上曰一樣矣性源曰王大妃殿靜攝中諸節若何上曰數日則諸節少勝矣性源曰惠慶宮氣候若何上曰一樣矣性源曰今者文禧廟躬臨泄哀之擧雖出於至情所在而當此靜攝之時多日離次下情不勝焦悶矣上曰誠爲悶迫而慈心必欲躬臨不得已奉承而且問日官則明日爲好云故趁此動駕矣上曰數日大霧之餘昨今之雨似不妨矣性源曰數日霧氣有妨麥之慮今者得雨可以洗蝗誠幸矣上曰徐命偉進前命偉進前上曰王大妃殿氣候自昨今始有順調之意湯劑當繼進加味粟米飮乎命偉曰今日則當以粟米飮進御以爲扶元之道自明日六君子湯加入香砂以爲行氣之道則似好矣上曰扶元之節猶屬第二今則當以調氣爲先矣命偉曰六君子湯入人蔘二錢重則扶元調氣俱爲得宜矣豐之曰粟米飮今日進御六君子湯則問徐命偉出方文後當更稟乎上曰唯性源曰臣等不死忍見此日之重回君讎未討祥事只隔至痛深冤到此益新矣今則三司之箚太學之章宮僚之疏次第籲天殫誠畢陳而天聽愈漠兪音不下八域生靈含痛茹冤皆不欲生人情所在卽天理之所存天理所存亦是王章今當此時不可遲緩伏望亟回天心宇鎭時偉卽令拿致王府待用刑窮覈則懲討之義理可行怨憤之輿情可洩矣濟恭曰八域臣民之至痛深冤三年如一日今當此月臣等之悲怨一倍層激凡在含生之倫孰不有此心乎國言皆然則實出公共之情寧有無根脈而如是之理哉華鎭曰今當此月臣民痛冤當復如何古今天下安有君讎國賊之不討而共戴一天之理乎惟伏望嚴正典刑以爲一分扶人倫之道焉𡊠曰臣等抑塞不能盡達而此冤未洩則實難自立於覆載之間矣上曰悲自悲事自事予心豈不及卿等之心而然哉此非忍置也亦非掩覆也卿等所請雖是防塞不得之事而至於醫媼則渠輩有何知覺耶性源等曰斷乳之事則群疑終不能解矣上曰藥劑之妄投乳道之徑斷非醫媼之罪也皆是予之所指揮予意則不欲傷人故雖未詳醫理而一丸一貼皆自煎和豈可責之於醫官乎至於斷乳亦出予意此莫非天也性源等曰聖敎雖如此而臣等之悲冤無以自解言不能盡達而群情益復冤憤矣上曰予於此事無一不知豈可歸咎於此輩乎渠不過蟣蝨之賤其生其死雖無足關而使之陷之於罪而治之則事豈如是乎性源等曰聖敎雖如此而群心之疑惑愈往愈甚今若以渠術業之不精爲請罪之端則聖敎固當而此則不然究竟之前臣民之疑惑終不得解凡在含生莫不願一復此讎一雪此冤若非如是之事則豈可以讎言之乎殿下每以乳道藥劑之皆自看檢爲敎而此敎亦無以解群下之疑殿下雖自看檢而必有以此爲奏者決非斷自宸衷者也上曰此是斷自予心者也蓋其時症候專是膈間冷痰當以熱治熱而群情則以不用冷劑爲悶故安神等藥雖不一服而有書出朝紙者到今思之則蓋由於不能斟量元氣殆同膠柱以致狼狽豈可以此而罪群醫乎大抵本症甚怪終未發表矣性源等曰雖以王大妃殿諺敎下者觀之有五九月症候自初怪底之敎則豈可不窮覈根委明正典刑乎上曰此非醫媼之罪如或一毫疑似則豈有當問覈而不問覈之理哉雖婦孺之仁決不如是矣上曰崔守魯疏以吳翼煥疏指嗾出於趙弘鎭云卿等見此疏乎性源曰臣方欲以此事仰奏而未及達矣臺臣之疏雖未及見而以承宣聯疏大槪見之則指目歸於趙弘鎭今則端緖旣出不可不嚴覈究竟弘鎭於臣爲四寸而姓名旣登於臺章則究覈係是時急之事區區親嫌有不可顧亟令王府拿囚嚴問斷不可已矣上曰弘鎭爲人自來妖邪而但此事則未知何如翼煥姑未究覈則不必先問弘鎭矣臺疏則以出於承宣之口爲言而及其問啓當明指其參聽於承宣之人而只言聞於任希默終不指參聽之人者豈可成說乎卿等覓見傳敎軸則可知其委折矣崔守魯事極爲寒心其言則雖曰究問弘鎭而其意則專出於爲弘鎭伸辨之計心竊非之矣蓋其事當初必有深惡南鶴聞者造爲此鶴聞倡說趙弘鎭指嗾之說而仍爲傳播於外間矣然而旣云其說出於政院稠坐云爾則必有參聽於鶴聞而傳之者事面不可䵝䵢故昨果問啓於諸承宣則其對辭中以爲外間傳播之說不一其端而皆是虛謊之說至於曺允大親聽於南鶴聞云云者尤是孟浪鶴聞自外間得聞而入言于允大曰世間事極爲孟浪吾未嘗言之君豈有可言乎允大答以君旣不言於吾吾無所聞於君如此浮言可付一笑云云然則此事之不出於承宣之口可以的知且若鶴聞言之而允大傳之則鶴聞豈以外間之說言之於允大之理乎以此以彼承宣之落空可以無疑矣今者臺疏名以請討弘鎭而直以言根出處蒙之於一鶴聞則此非討弘鎭之意也出於伸辨故也可謂不善爲矣如此則何必爲此疏乎在翼煥猶嫌其抉摘文字之歸尙不處分則先問弘鎭未免先後之倒而至於在院承宣之階梯則覈得然後可以究竟此事矣以初不聞之曺允大而虛說浮行至有相對憂歎之擧則承宣事豈不可謂脫空乎允大曰世上浮說以爲一則以李在簡傔人聞之一則以爲大司諫柳焵到院聞之一則以爲鶴聞大言于吏曹直房一則以爲賤臣親聞云是皆沒把捉之語矣上曰果若左副聞而傳之則亦豈有相對憂歎之理乎卽此一事可謂脫矣其他承旨無爲其證據者在院之說明知其無是矣而此言決非出於書吏輩故命使問啓者此也臺諫之事雖許風聞而至於此事則當十分商量然後爲之矣此說予雖不聞而流行外間者旣久則向者臺職時初無一言今始言之者可知其積費商量而置人於䵝䵢之科人鬼之關此何等大事而其對辭以爲任希默傳之而無參聽於承宣云者豈可成說乎必也希默所聞之階梯尋得然後始可有究竟不然而轉輾推去則殆近於向來僞造綸音時事矣承宣若果言之則當有罪矣若不言則不當罪矣豈可以此而蒙之於鶴聞乎此係人鬼關頭而且非獄案之嚴祕者使弘鎭若有可明之端則雖其子姪鳴冤未爲不可渠果若指嗾則自首然後以待處分可也卿等須以此意出言於衆可也性源曰出言于衆猶屬汎忽雖以此意書報於渠亦無不可而此事旣係人鬼之關臣職是大官則有難書報矣上曰此非出於囚供者卽頒朝紙之事使渠見之必當有自處之道陳疏則唐突而鳴冤亦可也濟恭曰古人亦有獄中上書者渠若或有發明之端則以疏亦無不可矣上曰在院承宣云者眞可謂烏有虛影矣虛影之來脈右相曾知之乎濟恭曰只以俗談聞之今承聖敎始可了得矣上曰階梯尋出然後始可究竟而今則只蒙之於鶴聞其所參聞者則仍絶其階在弘鎭未必不爲他山之石而鶴聞則欲置之於黯黮中渠輩則雖欲歸之於鶴聞而鶴聞則其無罪之跡已露矣近來人之不料事每如此矣濟恭曰聞臺諫方爲避嫌云雖未知聞於何人而畢竟則必有歸屬承宣之脫與不脫亦可立判矣性源曰承宣若言則當罪若不言則脫空矣上曰此事必的指言根一人然後可以明査而臺疏以爲初不親聽云今則不過究得希默以上一階梯則可以立判不然則次次傳說徒歸屑越矣守魯事不料末梢之至此以依俙之說遽登章奏可謂全無結殺矣近來事每如此故刑政之不伸者此也承宣雖眞傳說其罪不過罷削豈有不自首之理而其於初不聞其言何哉蓋守魯之疏非欲討弘鎭也精神專在於鶴聞決知非出於鶴聞之口而言者也雖以參聞階梯之斷去言之甚可怪也旣曰不知參聞之爲誰則初何以書之於章疏乎守魯則雖欲以鶴聞絶交希默之說以實其言而在院承旨何與於此乎此不過敲撼鶴聞而然也性源曰聖敎每以姑置翼煥爲敎而翼煥之尙不究問者決非刑政之得當矣上曰別無可問者矣且問一翼煥亦何補於世道乎若使世道丕變則翼煥之誅與不誅別無係關者矣差待用刑之日抖擻精神以成朝廷模樣好矣因是而次次覺悟以至同寅協恭則豈非幸乎上曰次對爲之也性源曰臣以趙弘鎭事陳達而未承批旨之指的矣上曰此何必爲批乎性源曰日前入侍小臣以秋曹事有所陳達而猶未及詳見文案矣及見其文案及書札則二罪人極涉殊常渠之上言草所謂逆某云者已是渠之斷案而且金鍾健之書札則有華鶴滄桑之說極爲陰慘矣所謂朴琮者卽三十年出入啓禧父子之家以師事之者也且以述賊事至被刑配之律者也雖無故之人猶不可與此等人往復況鍾健則以渠處地安敢爲書札相通之擧而見其書則情溢於辭尤可痛矣上曰此則在於前文書中而蓋是自前納交矣性源曰此必有所以然而然者且所謂三思妄想圖議等說尤極怪駭矣朴琮兄弟乃是數千里外人則其所謂躬耕於雪嶽山下云者必有苖脈矣且聞登於北營前峴云亦豈非殊常乎上曰若然則訓將之不能檢察誠非矣若是閑遊人則豈登於此乎性源曰二罪人則情跡旣如此不可自秋曹取招移送王府嚴訊得情似宜矣上曰右相之意何如濟恭曰朴琮金鍾健之事雖以書札往復一款言之極爲殊常左相所奏誠得宜矣上曰文案予未詳見聞卿等言後問諸右副則雖未詳知其裏面而亦頗記誦句語故始聞而知矣朴琮之受恩於啓禧家者最多殆如柱翼之比而若其上言草則不出於金鍾健而渠姪作之云矣秀輔曰其姪果作年前上言矣上曰鍾健之付接鄕客罪固有之而至於上言草則其紙已弊似非今作矣所謂圖議妄想者若出於凶謀則豈如此說乎下句折雪嶽云云者亦似非怪語矣若論渠之處地則乃述海之四寸尙魯之從孫以此處地乃反拘舊日之顔私則此誠罪也性源曰書中所謂老兄云云者已極怪底而又以妄想圖議之說取招則論以國體不可不一問也上曰自秋曹一問可也妄想圖議云者朴金之說皆同乎秀輔曰此則如出一口矣上曰判堂初問時旣有雪嶽之說出則可謂若合符節矣所謂老兄更加三思云者已可怪而又以道履稱之者尤不成說矣性源曰道履云者非儒賢則不可書之辭而以此爲言尤可痛駭矣上曰內則倥倥而外相推許者自是渠輩本習矣秀輔曰滄桑華鶴之說亦可見心術之陰慘矣性源曰朴瑀所居卽數千里外而其弟則謫在寧海朴瑀十五日入京十六日往見鍾健而仍爲下往寧海云故問於朴琮以汝以傳札事又將下往寧海云爾則渠以爲不必卽爲下往日後如有下往寧海之事則當傳札云鍾健之對亦如此矣且其誤登北營峴者亦可疑怪矣秀輔曰其言以爲見醫而歸致此失路云者亦不成說初行之路迷失或近似而還歸之路稱以迷失者誠可疑也上曰今日開坐問之而判堂似難當之參議差出與之同問而以妄想圖議壞了莫助三思等語推問則可知其來脈矣命書榻敎曰政官牌招開政性源曰動駕時禁衛營當爲留陣而大將則在直所何以爲之乎上曰中軍待令可也性源曰中軍則方有頉不可待令矣上曰今日政出代以爲領率可也性源曰此乃黃海監司金思穆狀啓也以爲本道支勅事件參互折價則監兵營贈給外一勅所入各種折價合爲四萬七千四百六十兩零旣經一勅則所用物件仍用於後勅或發賣添錄於債條仍用條折價爲一萬八百六十六兩添錄條折價爲六千四百七十二兩零較諸已用一勅二萬兩之數不足爲七千五百三十四兩零不可不趁今區劃勅庫留錢中限一萬九千兩分置各邑竝與元債條兩年取殖則利條當爲七千六百兩以此添補其不足而金川距平山五十五里間有替馬所兩處糜費公貨每每擧燭若設一所則糜費生梗之患可除請令廟堂稟處矣留錢之許貸取殖兩站之合設一處旣涉方便又祛糜費而係是公貨那移及勅站省減下詢諸臣處之何如上曰右相之意何如濟恭曰勅錢事道臣之方便商量不可謂無見依狀許施恐合事宜至於金川平山臣亦屢次經過量其道里替馬之設兩所殊涉過當若令減其一就居中處改定替馬所則省弊甚多矣華鎭曰兩西支勅時一站之兩所替馬爲弊多端人馬疲餒於失時炬燭紛沓於侵夜種種生梗太半由此故臣於年前迎勅之行爛商道臣詳問任譯業欲一番陳稟矣今因海伯狀請平山金川站旣減一所則關西之定州嘉山安北等站苟有一站兩所之弊亦令該道臣一依海西例稟旨變通恐似便好矣上曰卿等皆經支勅之行此事果何如濟恭曰安北嘉山之間不當設替馬兩所果如重臣所奏此亦改設一處以除民邑之弊好矣上曰海西事依狀請施行關西事重臣所奏果然問于該道一體釐正可也出擧條上曰吏判事誠可悶矣受由旣無限期不可一向虛縻當有變通之道矣命書傳敎曰許久虛縻有傷事面且今政月當前旣問大臣宜有曲諒吏曹判書李命植許遞上曰左相明日陪駕後當留何處耶性源曰當留闕外矣上曰卿之情理似難往留家中可也上曰慈殿患候中陪往已切悶迫而慈宮雖寬譬以過其間不可不有往來上下寬譬之道誠難矣允大曰昨日本院問啓中傳說云云者凡有四條而臣名亦入其中其事則已歸沒把捉而臣則慙憤欲死矣上曰此豈如是之事乎允大曰名登列錄豈不慙憤而目今事端猶未究竟臣之今日登筵極涉唐突而院中諸議皆以爲事歸落空之後豈敢不入次對乎皆以臣爲過中故不得已入侍而惶悚則極矣上曰事雖脫空而此則處義不善爲之矣昨日諸承宣以問啓入來則牌招之前徑先入侍處義似未盡矣允大曰臣等未能周思不善處義今承下敎誠爲至當矣上曰今則只可善後問啓批旨以牌招書出可也𡊠曰文禧廟大祥日自內當有望哭之節而此時異於常時勿爲磨鍊何如上曰依爲之出擧條𡊠曰文禧廟祥後禫前動駕時皷吹依前以陳而不作磨鍊何如上曰依爲之出擧條𡊠曰文禧廟祥後禫前朔望受香以常服黑團領爲之行祭時以無揚黑團領擧行何如上曰依爲之出擧條上曰慈殿擧動時分都提調前例知入可也上曰王大妃殿進御人蔘二錢重加味粟米飮一貼依前方更爲煎入出榻敎命退諸臣以次退出